Diari Oficial de la Generalitat Valenciana


Sumari del DOGV 9951, del 04-10-2024 (2024/10092)

DECRET 132/2024, d’1 d’octubre, del Consell, de desplegament de la Llei 22/2018, de 6 de novembre, d’Inspecció General de Serveis i del sistema d’alertes per a la prevenció de males pràctiques en l’Administració de la Generalitat i el seu sector públic instrumental.
--------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/10/01/132/dof/vci/html**

### Dades del document

Número de DOGV
:   9951

Data del DOGV
:   04-10-2024

Secció del DOGV
:   I. DISPOSICIONS GENERALS

Número del document
:   2024/10764

CVE
:   JOYQ-V-2776-92430

Data del document
:   01-10-2024

Organisme emissor
:   Conselleria d'Hisenda, Economia i Administració Pública

Tipus de document
:   Decret

Anàlisi jurídica

 Descriptors 

:   * competència administrativa
    * cercle de qualitat
    * inspecció del treball
    * reglament intern
    * administració pública
    * legislació
    * control de gestió
    * control administratiu
    * frau
    * control fiscal

PREÀMBUL

La Llei 22/2018, de 6 de novembre, de la Generalitat, d’Inspecció General de Serveis i del sistema d’alertes per a la prevenció de males pràctiques en l’Administració de la Generalitat i el seu sector públic instrumental, d’ara en avant Llei 22/2018, té per objectiu crear el sistema preventiu d’alertes dirigit a detectar irregularitats i males pràctiques administratives en l’àmbit de la gestió pública de l’Administració de la Generalitat i el seu sector públic instrumental, així com establir la competència, les funcions i els principis d’actuació de la Inspecció General de Serveis.

Mitjançant este decret es complix el mandat legal que arreplega l’apartat 2 de la disposició final primera de la Llei 22/2018. L’aprovació d’este reglament general de desplegament té per finalitat configurar un marc normatiu suficient que possibilite que la llei desplegue els seus efectes, amb ple sotmetiment al principi de seguretat jurídica.

El contingut del present reglament està marcat en part per les mateixes remissions que realitza la llei a un desplegament ulterior. Així, per mandat de la mateixa llei és necessari desplegar reglamentàriament els mecanismes necessaris per a protegir la intimitat i la privacitat de les persones que presenten denúncies o informacions anònimes i la protecció de les persones que intervinguen en la comprovació dels fets investigats, així com de les persones que puguen resultar investigades; el contingut mínim dels informes de resultats, tramitació, classificació i terminis; alguns aspectes del sistema d’alertes i del règim sancionador, així com la composició i el règim de funcionament de la Comissió Interdepartamental que crea la llei. Considerant la singularitat de la matèria, este últim aspecte ha sigut objecte de regulació específica mitjançant el Decret 66/2019, de 26 d’abril, del Consell, pel qual es regula la Comissió Interdepartamental per a la Prevenció d’Irregularitats i Males Pràctiques en l’Administració de la Generalitat i el seu sector públic instrumental.

D’altra banda, el decret incorpora també la regulació de diversos aspectes procedimentals que concernixen el desenrotllament de la funció inspectora, amb la finalitat d’integrar i adaptar a la llei les previsions del Decret 68/2014, de 9 de maig, del Consell, pel qual es regula l’exercici de la competència i les funcions d’inspecció general dels servicis de l’Administració de la Generalitat Valenciana que quedarà derogat després de la seua aprovació, així com el Protocol pel qual s’establixen criteris relatius en la iniciació i tramitació de processos d’investigació desenrotllats per la Inspecció General de Servicis, publicat per la Resolució de 12 de novembre de 2015, del conseller de Transparència, Responsabilitat Social, Participació i Cooperació.

El decret s’estructura en cinc títols. El primer, que consta de tres articles, està dedicat a les disposicions generals del reglament. En el segon títol es desenrotllen diversos aspectes relatius a l’observació en la pràctica dels principis d’actuació de la Inspecció General de Serveis: confidencialitat i protecció de les persones, planificació, col·laboració i coordinació, i, transparència i rendició de comptes. A continuació, en el títol tercer, es concreten determinades condicions substantives i procedimentals sobre l’exercici de les funcions d’investigació que competixen a este òrgan de control, i a este efecte són objecte de regulació: les condicions per a l’inici d’actuacions per la Inspecció General de Serveis, el seu desenrotllament i el contingut, el tràmit i els efectes dels informes de resultat. Respecte del sistema d’alertes creat per la llei, en el títol quart del decret s’arrepleguen alguns detalls sobre la revisió del sistema mateix i sobre les bases de dades que han d’alimentar el sistema lògic informàtic de tractament de dades, així com en relació amb el procediment d’avaluació de riscos. En el quint i últim títol es desplega el procediment sancionador amb la finalitat d’establir la graduació de les sancions i completar alguns aspectes procedimentals de la regulació en matèria sancionadora introduïda per la llei.

L’articulat es completa amb quatre disposicions addicionals sobre protecció de dades de caràcter personal, protecció en cas d’informacions anònimes i supòsits de denúncies o informacions sotmeses a un règim jurídic especial, entre les quals hi ha aquelles que es presenten davant de la Inspecció General de Serveis en el marc del Sistema Intern d’Informació de l’Administració de la Generalitat (SII-GVA), aprovat per l’Acord del Consell de 12 de maig de 2023 (DOGV 9959, de 19 de maig), que estan subjectes a les exigències procedimentals i de gestió de la informació que establix la Llei 2/2023, de 20 de febrer, reguladora de la protecció de les persones que informen sobre infraccions normatives i de lluita contra la corrupció que resulta aplicable directa.

Finalment, la norma incorpora una disposició transitòria i una de derogatòria, que aclarixen el marc normatiu reglamentari de la Inspecció General de Serveis.

El procés d’elaboració del decret s’ha adequat als principis de necessitat, eficàcia, proporcionalitat, seguretat jurídica i eficiència que preveu l’article 129 de la Llei 39/2015, d’1 d’octubre, de procediment administratiu comú de les administracions públiques (d’ara en avant, LPAC). D’acord amb el que s’ha exposat en els paràgrafs precedents sobre el contingut i la motivació de l’aprovació d’este decret, es consideren complits els principis de necessitat i eficàcia tenint en compte que abasta els aspectes bàsics per a considerar-lo un reglament general de desplegament de la Llei 22/2018, els quals s’han regulat dins dels límits de l’ordenament jurídic aplicable i amb respecte al principi de proporcionalitat, ja que contenen la regulació imprescindible per a aconseguir els objectius mencionats anteriorment.

D’altra banda, el fet de desplegar llei i a derogar el Decret 68/2014 i el protocol de novembre de 2015 en este text reglamentari oferix més seguretat jurídica als destinataris de la norma. Així mateix, el decret no genera noves càrregues administratives per a la ciutadania, raó per la qual complix també el principi d’eficiència.

En la tramitació del reglament s’han observat la resta de les exigències previstes en la normativa i, especialment, en el Decret 24/2009, de 13 de febrer, del Consell, sobre la forma, l’estructura i el procediment d’elaboració dels projectes normatius de la Generalitat.

Esta disposició està inclosa en el Pla normatiu de l’Administració de la Generalitat per a 2021, aprovat per l’Acord del Consell de 29 de desembre de 2020.

Per tot això, d’acord amb el que establixen els articles 18.f, 28.c i 43 de la Llei 5/1983, de 30 de desembre, del Consell, a proposta de la consellera d’Hisenda, Economia i Administració Pública i d’acord amb el Consell Jurídic Consultiu de la Comunitat Valenciana, amb la deliberació prèvia del Consell en la reunió del dia 1 d’octubre de 2024,

DECRETE

ÍNDEX

Títol I. Disposicions generals

Article 1. Objectiu

Article 2. Àmbit aplicable

Article 3. Funcions de la Inspecció General de Serveis

Títol II. Principis d’actuació de la Inspecció General de Serveis

Capítol I. Confidencialitat i protecció de les persones

Article 4. Persones relacionades amb l’actuació inspectora

Article 5. Mesures de protecció en el desenrotllament de la investigació

Article 6. Mesures de protecció en els informes de resultats

Article 7. Mesures de protecció en cas de derivació

Article 8. Mesures de protecció en l’exercici del deure de transparència i rendició de comptes

Article 9. Arxiu de la Inspecció General de Serveis

Article 10. Instruccions sobre les mesures de protecció i de garanties de confidencialitat

Capítol II. Planificació, col·laboració i coordinació

Article 11. Planificació de l’actuació de la Inspecció General de Serveis

Article 12. Actuacions conjuntes de control

Article 13. Coordinació d’altres òrgans, i unitats d’inspecció i control

Article 14. Coordinació amb les competències d’inspecció interna

Capítol III. Transparència i rendició de comptes

Article 15. Rendició de comptes

Article 16. Transparència

Títol III. Procediment d’investigació

Capítol I. Condicions per a l’inici de les actuacions d’investigació

Article 17. Origen de les actuacions

Article 18. Contingut de les denúncies i de les informacions anònimes

Article 19. Presentació de denúncies i informacions anònimes

Article 20. Admissió i tràmit de les denúncies i de les informacions anònimes

Article 21. Efectes de les denúncies

Article 22. Peticions raonades d’altres òrgans de la Generalitat

Capítol II. Desenrotllament d’actuacions inspectores

Article 23. Naturalesa de les actuacions inspectores

Article 24. Comunicació d’inici d’actuacions

Article 25. Deure de col·laboració

Article 26. Actes de comprovació

Article 27. Termini de finalització d’actuacions

Capítol III. Informes de resultat

Article 28. Contingut dels informes de resultat

Article 29. Tramitació dels informes de resultat

Article 30. Seguiment de les mesures recomanades

Article 31. Pla de millora

Títol IV. Sistema d’alertes

Capítol I. Bases de dades

Article 32. Integració de bases de dades internes

Article 33. Manteniment i adaptació de les bases de dades internes

Article 34. Bases de dades externes

Article 35. Auditoria del sistema d’alertes

Capítol II. Avaluació de riscos

Article 36. Mapa de riscos

Article 37. Plans individuals d’autoavaluació del risc d’irregularitats

Títol V. Procediment sancionador

Capítol I. Infraccions i sancions

Article 38. Graduació de les sancions

Capítol II. Tramitació del procediment

Article 39. Òrgans competents

Article 40. Resolució del procediment

Disposicions addicionals

Primera. Protecció de les persones alertadores

Segona. Protecció de dades de caràcter personal

Tercera. Denúncies subjectes a règim especial

Quarta. Denúncies i informacions acollides al Sistema Intern d’Informació de l’Administració de la Generalitat (SII-GVA)

Disposició transitòria única. Vigència de normes reglamentàries

Disposició derogatòria única. Derogació normativa

Disposicions finals

Primera. Desplegament reglamentari

Segona. Incidència pressupostària

Tercera. Entrada en vigor

**TÍTOL I**

**Disposicions generals**

*Article 1. Objectiu*

Este decret té per objectiu desplegar la Llei 22/2018, de 6 de novembre, d’Inspecció General de Serveis i del sistema d’alertes per a la prevenció de males pràctiques en l’Administració de la Generalitat i el seu sector públic instrumental, d’ara en avant Llei 22/2018.

*Article 2. Àmbit aplicable*

Este decret serà aplicable en l’àmbit de l’Administració de la Generalitat i el seu sector públic instrumental, entés este en els termes que definix la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, o la norma que la substituïsca.

*Article 3. Funcions de la Inspecció General de Serveis*

1. En exercici de la competència bàsica d’inspecció general dels servicis, regulada en l’article 3 de la Llei 22/2018, la Inspecció General de Serveis (d’ara en avant, IGS) desenrotlla les funcions d’anàlisi, investigació, avaluació i control de les unitats i els servicis dependents de l’Administració de la Generalitat i el seu sector públic instrumental amb la finalitat de comprovar que la seua actuació s’ajusta al marc jurídic aplicable, i d’avaluar l’eficàcia i eficiència en la gestió.

2. De conformitat amb el que disposa l’article 34 de la Llei 22/2018, la IGS té la facultat de proposar als òrgans competents l’adopció de les mesures necessàries per a corregir les possibles deficiències detectades en les actuacions dutes a terme. Així com proposar a l’òrgan competent del departament afectat la incoació de procediment disciplinari en els supòsits en què puga concórrer responsabilitat per part del personal al servici de la Generalitat i el seu sector públic instrumental.

3. En matèria de prevenció d’irregularitats i males pràctiques, a més del que preveu la llei, la IGS desenrotllarà les funcions sobre el sistema d’alertes i els mapes de riscos que es descriuen en el títol IV d’este reglament.

4. Les funcions de coordinació dels òrgans i les unitats d’inspecció i control de caràcter sectorial, atribuïdes a la IGS en l’article 11.3 de la Llei 22/2018, es realitzaran amb l’abast i el contingut que regula l’article 13 d’este decret.

5. Amb caràcter complementari, la competència d’inspecció general dels servicis pot comprendre altres actuacions en relació amb els projectes i plans de millora de la qualitat dels servicis públics, en els termes i amb el grau de participació que s’establisquen en cada cas; especialment, en la implantació de models i ferramentes del sistema de gestió de la qualitat i millora contínua.

**TÍTOL II**

**Principis d’actuació de la Inspecció General de Serveis**

CAPÍTOL I

*Confidencialitat i protecció de les persones*

*Article 4. Persones relacionades amb l’actuació inspectora*

1. Es consideren persones relacionades amb l’actuació inspectora les que presenten una denúncia o una informació anònima i aquelles que siguen denunciades o investigades, així com totes les persones que intervinguen en la comprovació dels fets o hagen de col·laborar amb la IGS, d’acord amb el que establisca la legislació vigent.

2. Les mesures que regulen els articles següents estan dirigides a garantir la confidencialitat per a la protecció dels drets de les persones relacionades amb l’actuació d’inspecció, de conformitat amb el que preveu l’article 4 de la Llei 22/2018, i seran aplicables automàticament tant a les persones físiques com a les persones jurídiques que es troben en la situació descrita en el paràgraf anterior.

3. Estes mesures s’aplicaran sense perjuí del deure de sigil professional exigible a tot el personal ocupat del sector públic que puga estar relacionat o conéixer l’actuació inspectora, i el seu incompliment quedarà sotmés al que preveja el règim disciplinari vigent.

4. Per resultar inherent al lloc de treball, es considerarà relacionat amb l’actuació inspectora tot el personal inspector de la IGS, així com al personal tècnic i de suport, i a aquell que, amb caràcter extraordinari, puga exercir funcions inspectores de manera temporal.

5. El personal inspector de servicis serà proveït d’una credencial personalitzada amb l’exhibició de la qual acreditarà la seua condició, el format i el contingut de la qual determinarà mitjançant una resolució la persona titular de la conselleria competent en matèria d’inspecció de servicis.

*Article 5. Mesures de protecció en el desenrotllament de la investigació*

1. Es garantirà la confidencialitat de la identitat de la persona denunciant o informant anònima en les actuacions d’investigació que duga a terme la IGS, així com en les comunicacions que es deriven d’esta. De la mateixa manera, s’evitarà oferir detalls o dades de l’assumpte que puguen contribuir a la seua identificació.

2. Excepcionalment, en els supòsits en què la investigació no puga dur-se a terme si no es facilita informació sobre la persona denunciant o dades que poden contribuir a identificar la persona informant anònima, esta informació serà facilitada amb les degudes cauteles i exigència de confidencialitat. En concret, esta situació únicament podrà produir-se en els supòsits següents:

a) Denúncies per assetjament laboral, entés este en els termes que arreplegue la normativa o els protocols aplicables.

b) Denúncies o informacions anònimes relacionades amb conflictes interpersonals o amb assumptes que afecten únicament la persona denunciant o informant.

3. Respecte de la resta de persones relacionades amb l’actuació inspectora referides en l’article 4 del present decret, s’evitarà donar detalls o dades que no resulten imprescindibles per al bon fi de la investigació, quan puguen contribuir a la identificació i això puga menyscabar els drets objecte de protecció.

4. L’anonimat de l’informant no podrà, en cap cas, comprometre el dret de defensa de la persona afectada per la denúncia, i haurà d’establir els mecanismes necessaris la Inspecció General de Serveis per a garantir el dret de contradicció i defensa del subjecte denunciat.

*Article 6. Mesures de protecció en els informes de resultats*

1. En els informes de resultats de l’actuació inspectora no constaran la identitat ni les dades que permeten deduir la identitat de les persones denunciants o informants anònimes excepte quan concórreguen les circumstàncies que preveu l’apartat 2 de l’article precedent. En eixe cas, si és necessari, podran figurar en l’informe les dades imprescindibles per a fonamentar les conclusions i facilitar el compliment de les recomanacions.

2. Quant a les persones denunciades o investigades, s’evitarà oferir detalls o dades de l’assumpte que no resulten imprescindibles als efectes indicats en l’apartat anterior, quan puguen contribuir a la identificació i això puga menyscabar els drets objecte de protecció.

3. El règim indicat en el paràgraf anterior serà aplicable a qualsevol altra persona que haja col·laborat amb la investigació els drets de la qual puguen resultar afectats pel contingut de l’informe.

*Article 7. Mesures de protecció en cas de derivació*

1. Si l’assumpte s’ha de derivar a altres òrgans de control per raons de competència, s’identificaran les persones relacionades amb l’actuació, únicament si això resulta imprescindible per al desenrotllament d’actuacions per part d’aquells.

2. Quan s’observe que puga concórrer responsabilitat disciplinària, es traslladaran els antecedents a l’òrgan competent.

3. En els supòsits descrits en els apartats anteriors es recordarà a l’òrgan competent el deure d’observar les garanties exposades en els articles precedents.

4. En tots els casos, en la comunicació es farà menció expressa sobre les persones que hagen sol·licitat mantindre el seu anonimat i s’instarà a observar les cauteles que preveu l’article 5 d’este decret.

5. La identitat de la persona denunciant es podrà comunicar a l’autoritat judicial o al Ministeri Fiscal, si així ho requerixen en el marc d’una investigació penal o d’un procediment judicial.

*Article 8. Mesures de protecció en l’exercici del deure de transparència i rendició de comptes*

Els deures de transparència i rendició de comptes exigits per la Llei 22/2018 a la IGS es realitzaran amb respecte als drets enunciats en l’article 4 d’esta llei. A este efecte, la publicitat de dades de caràcter personal de persones físiques o de dades identificatives de persones jurídiques es regirà pels criteris establits en els articles 4 i 6 del present reglament.

*Article 9. Arxiu de la Inspecció General de Serveis*

1. Amb la finalitat de garantir la confidencialitat de les persones relacionades amb l’actuació inspectora, l’accés a la documentació activa o semiactiva de l’arxiu de gestió de la IGS queda restringit al personal inspector, així com al personal tècnic d’inspecció i de suport, i a aquell altre que puga exercir funcions inspectores amb caràcter extraordinari i de manera temporal.

2. El sistema informàtic garantirà el control d’accessos i haurà de permetre realitzar controls per a verificar el funcionament correcte del sistema d’accés restringit.

3. L’arxiu de gestió se cenyirà a la documentació estrictament necessària per a avalar l’origen, el resultat i el seguiment de l’actuació inspectora. S’evitarà reproduir la documentació original dels departaments o els ens inspeccionats, llevat que es considere imprescindible per a garantir la seua conservació.

4. La documentació que forme part de l’arxiu de l’actuació conservarà el contingut original. Sense perjuí que, en el cas que haja de ser facilitada a tercers en compliment d’un deure legal, s’anonimitze, llevat que es tracte de la Fiscalia, òrgans judicials o altres òrgans de control que hagen de conéixer l’assumpte per raó de la seua competència. L’anonimització de la documentació es realitzarà de manera que se suprimisca qualsevol informació que permeta la identificació de les persones relacionades amb l’actuació inspectora. Tot això amb la finalitat de garantir la confidencialitat per a la protecció dels drets de les persones relacionades amb l’actuació d’investigació de conformitat amb el que preveu l’article 4 de la Llei 22/2018 i en coherència amb les mesures que regula este capítol.

*Article 10. Instruccions sobre les mesures de protecció i de garanties de confidencialitat*

L’òrgan competent en matèria d’inspecció general dels servicis dictarà instruccions sobre les mesures concretes necessàries per a fer efectiu el compliment de les cauteles exposades en els articles precedents, així com per a garantir un compliment estricte de la normativa sobre protecció de dades de caràcter personal, i adoptarà les mesures necessàries per a garantir que siguen conegudes i aplicades per tot el personal implicat.

CAPÍTOL II

*Planificació, col·laboració i coordinació*

*Article 11. Planificació de l’actuació de la Inspecció General de Serveis*

1. Sense perjuí de les diferents fonts d’informació que poden donar origen a l’inici d’una investigació, de conformitat amb el que preveu l’article 30.1.f de la Llei 22/2018, dins del seu àmbit competencial, la IGS programarà actuacions específiques a través del seu Pla d’actuació.

2. El pla, que contindrà totes les accions que calga realitzar al llarg de les anualitats que comprenga, serà aprovat per l’òrgan superior o directiu que tinga la competència d’inspecció general dels servicis en el termini de dos mesos després del venciment del pla anterior. Es donarà difusió de la seua aprovació en el *Diari Oficial de la Generalitat Valenciana*  i el contingut es publicarà en el portal de transparència de la Generalitat.

*Article 12. Actuacions conjuntes de control*

1. En els supòsits en què es detecte l’existència de situacions que puguen afectar la competència de diferents òrgans de control interns de la Generalitat, la persona titular de l’òrgan superior o directiu del qual depenga la IGS podrà instar la realització d’una actuació inspectora conjunta sobre l’assumpte.

2. La sol·licitud es realitzarà d’acord amb els mecanismes establits a este efecte en la comissió de coordinació, protocols o altres instruments de col·laboració que puguen subscriure’s, i, en defecte d’això, es dirigirà directament a l’òrgan de control que puga tindre competències afectades i expressarà les raons o els motius de la seua petició.

3. De la mateixa manera, en el cas de rebre alguna sol·licitud de col·laboració formulada per un altre òrgan de control intern, la persona titular de l’òrgan directiu del qual depenga la IGS valorarà iniciar una actuació conjunta de control.

*Article 13. Coordinació d’altres òrgans i unitats d’inspecció i control*

1. D’acord amb el que preveu l’article 11.3 de la Llei 22/2018, correspon a la IGS la coordinació de la resta d’òrgans i unitats administratives d’inspecció i control intern de caràcter sectorial que tinguen com a objectiu supervisar el funcionament correcte de servicis i unitats dependents dels departaments respectius. L’òrgan superior o directiu competent en matèria d’inspecció general dels servicis establirà les pautes de coordinació, relació i col·laboració, amb vista a conéixer l’activitat a desenrotllar per estos recursos d’inspecció amb la finalitat de:

a) Disposar d’informació sobre les actuacions a realitzar i els resultats dels seus plans a fi d’evitar possibles duplicitats d’accions de control, i d’optimitzar al màxim els recursos de control existents en el conjunt de la Generalitat, i es podran proposar actuacions conjuntes, relatives a programes i servicis que siguen competència dels departaments respectius.

b) Intercanviar experiències, tècniques i procediments de treball.

2. Es manté com a marc permanent de coordinació, la vigent comissió coordinadora dels òrgans i les unitats d’inspecció i control en l’àmbit de l’Administració de la Generalitat.

3. La comissió està presidida per la persona titular de l’òrgan superior o directiu que tinga la competència d’inspecció general dels servicis. Així mateix, la comissió comptarà amb una vicepresidència, que correspondrà a la persona titular de la unitat administrativa responsable de la IGS.

Cada un dels òrgans directius o unitats administratives que, en cada moment, tinguen la competència de control i inspecció dels servicis, els programes i les unitats en els àmbits sectorials o departamentals, com són la inspecció educativa, la sanitària o la de servicis socials, estarà representat en la comissió per un vocal. Esta vocalia correspondrà a la persona titular de la unitat administrativa responsable de cada inspecció sectorial, sense perjuí que puguen ser designats com a suplents, personal inspector de cada inspecció.

A la IGS li correspondrà un nombre de vocals equivalent al total de representants d’òrgans sectorials entre el seu personal inspector. Un d’estos vocals serà designat per la presidència per a exercir la secretaria de la comissió, que assistirà a les reunions amb veu i vot.

La composició i el règim de funcionament de la comissió es podrà desplegar reglamentàriament.

4. Les funcions de la comissió són:

a) Establir les directrius i els criteris de coordinació que regiran les relacions de la IGS amb els òrgans i les unitats d’inspecció departamentals, tant en termes generals com, amb caràcter particular, per a un exercici concret o, si és el cas, alguna actuació conjunta o comuna.

b) Propiciar l’intercanvi d’experiències entre les diferents inspeccions mitjançant l’aportació i la valoració conjunta de tota la informació que resulte necessària sobre els plans respectius, i les tècniques o els procediments d’actuació.

c) En general, totes les altres funcions que afavorisquen la coordinació entre els òrgans i les unitats d’inspecció presents en la comissió, en els termes i les condicions a què es referix este article.

L’existència de la comissió coordinadora és independent de les vies específiques de coordinació periòdica que s’establisquen, amb caràcter bilateral, entre els recursos de la IGS i cada una de les inspeccions sectorials, bé per a aplicar els criteris generals aprovats en la comissió, bé per a la valoració conjunta de qualsevol actuació o informació del respectiu àmbit departamental de què es tracte.

5. Quan per raó de la competència sobre la matèria es deriven assumptes entre els diferents òrgans d’inspecció i control intern de caràcter sectorial, l’òrgan receptor haurà d’informar sobre el resultat de les seues actuacions a l’òrgan remitent, amb la finalitat de garantir un funcionament adequat del principi de coordinació.

6. El funcionament d’esta comissió és independent de la Comissió Interdepartamental per a la Prevenció d’Irregularitats i Males Pràctiques, regulada pel Decret 66/2019, de 26 d’abril, del Consell, en desplegament de l’article 12.5 de la Llei 22/2018.

*Article 14. Coordinació amb les competències d’inspecció interna*

1. Tant si es tracta d’una denúncia com d’una informació anònima, o d’una petició raonada d’un òrgan de la mateixa administració, l’actuació de la IGS respectarà, en tot cas, les competències que, en matèria d’inspecció de tots els servicis del seu àmbit, tenen atribuïdes cada una de les subsecretaries de les diferents conselleries, de conformitat amb el que disposa l’article 69.1 de la Llei 5/1983, de 30 de desembre, del Consell, així com l’òrgan o la unitat corresponent en el cas dels ens del sector públic instrumental, d’acord amb el seu règim jurídic aplicable.

2. Sense perjuí del que s’ha exposat en l’apartat precedent, en funció de la naturalesa i la gravetat dels fets, la IGS podrà assumir de manera directa la seua investigació o instar la realització de la investigació corresponent i la remissió posterior d’un informe per part de la subsecretaria o de l’òrgan o la unitat amb competències per a això en l’entitat afectada. En l’informe, que haurà d’emetre’s en el termini indicat en la sol·licitud, es reflectiran els aspectes indicats per la IGS amb la finalitat de conéixer l’abast de la investigació realitzada, com ara:

a) Descripció de fets.

b) Comprovacions realitzades.

c) Valoracions sobre les situacions analitzades.

d) Conclusions.

e) Mesures adoptades i propostes d’actuació.

A la vista de l’informe, la IGS valorarà si correspon o no realitzar alguna recomanació o iniciar una actuació d’investigació.

3. Tot això sense perjuí dels supòsits d’inhibició i comunicació que regulen els articles 13 a 16 de la Llei 22/2018.

CAPÍTOL III

*Transparència i rendició de comptes*

*Article 15. Rendició de comptes*

1. L’informe anual d’avaluació previst en l’article 9 de la Llei 22/2018 es remetrà al Consell a través de la conselleria competent en matèria d’inspecció general dels servicis en el primer quadrimestre de l’any següent a l’execució del pla.

2. Una vegada l’informe es pose en coneixement del Consell, este el remetrà a la comissió parlamentària de les Corts que corresponga per raó de la matèria. De la mateixa manera, l’informe anual el remetrà a l’Agència de Prevenció i Lluita contra el Frau i la Corrupció de la Comunitat Valenciana l’òrgan superior o directiu que tinga la competència d’inspecció general dels servicis.

3. A l’efecte de l’article 9.2 de la Llei 22/2018, que preveu que la persona titular de la conselleria competent en matèria d’inspecció general dels servicis podrà remetre al Consell informes o comunicacions extraordinaris quan la gravetat o la urgència dels fets ho aconsellen, correspondrà a l’inspector o inspectora general elevar proposta motivada sobre esta qüestió. La gravetat o la urgència dels fets haurà de justificar-se de manera suficient i per a això es tindrà en consideració, especialment, el possible impacte de les irregularitats o males pràctiques detectades en termes econòmics, el nombre de persones afectades, o la possible concurrència de danys d’impossible o difícil reparació, entre altres.

*Article 16. Transparència*

1. L’informe anual d’avaluació es publicarà en el portal de transparència de la Generalitat i en la pàgina web de la conselleria competent per raó de la matèria, després de la seua remissió al Consell.

2. En compliment del que preveu l’article 35.2 de la Llei 22/2018, es publicarà en el portal de transparència de la Generalitat i en la pàgina web de la conselleria competent per raó de la matèria una fitxa resum normalitzada de cada una de les actuacions realitzades, utilitzant un llenguatge que resulte comprensible per a la ciutadania. La publicació es realitzarà en el termini de dos mesos a comptar de la data de la comunicació de la finalització o la derivació de l’actuació inspectora a la persona denunciant o informant anònima. Quan l’actuació no s’haja originat per denúncia o informació anònima, el còmput del termini s’iniciarà des de la comunicació de finalització a l’òrgan competent.

**TÍTOL III**

**Procediment d’investigació**

CAPÍTOL I

*Condicions per a l’inici de les actuacions d’investigació*

*Article 17. Origen de les actuacions*

D’acord amb el que preveu l’article 30 de la Llei 22/2018, l’actuació d’investigació a desenrotllar per part de la IGS podrà tindre diferents orígens. En els supòsits de tramitació de denúncies, informacions anònimes i peticions raonades d’altres òrgans de la Generalitat, es tindrà en compte el que preveuen els articles següents.

*Article 18. Contingut de les denúncies i de les informacions anònimes*

1. Les denúncies hauran d’expressar la identitat de la persona o persones que les presenten i el relat dels fets que es posen en coneixement de l’Administració. En tot cas, les denúncies hauran d’ajustar-se en cada moment al que preveja la normativa que resulte aplicable.

Així mateix, amb la mateixa finalitat de posar en coneixement uns fets, poden presentar-se informacions anònimes en les quals no s’indique la identitat de les persones que les formulen.

2. Tant les denúncies com les informacions anònimes contindran les dades d’identificació del departament o l’entitat sobre el qual recauen i, si és el cas, de la persona o persones relacionades, i la descripció dels fets que les fonamenten, així com les proves que considere necessari adjuntar com a evidència dels fets comunicats, com ara imatges o documents, i qualsevol altra informació addicional.

3. Hauran de referir-se a accions o omissions constitutives d’irregularitats o males pràctiques que corresponguen a l’àmbit competencial de l’Administració de la Generalitat i el seu sector públic instrumental.

*Article 19. Presentació de denúncies i informacions anònimes*

1. Les denúncies podran presentar-se per qualsevol de les vies previstes en la normativa bàsica vigent en matèria de procediment administratiu, així com per qualsevol dels mitjans que preveu este article, sempre que permeten verificar la identitat de la persona de manera autenticada.

2. Les informacions anònimes podran presentar-se per escrit i de manera verbal, a través de mitjans postals o dels mitjans electrònics o telefònics que es puguen habilitar a este efecte.

3. Quan les informacions es presenten de manera verbal hauran de documentar-se mitjançant una diligència escrita, realitzada i subscrita pel personal inspector present en la compareixença. A instàncies de la IGS i amb la conformitat prèvia de la persona compareixent, la conversa es podrà gravar en un format segur, durador i accessible. Estes comunicacions podran tindre el caràcter de denúncia o d’informació anònima a elecció de la persona que compareix.

*Article 20. Admissió i tràmit de les denúncies i de les informacions anònimes*

1. Rebuda la denúncia o una informació anònima, en el termini màxim de 30 dies des de la seua recepció per la IGS, es justificarà la recepció a qui l’haja presentada, sempre que conste un mitjà o una adreça de comunicació o que s’hagen presentat a través d’un canal que ho permeta.

En els casos en què l’estudi preliminar de l’assumpte per la IGS permeta disposar d’informació suficient en este termini, en el justificant de recepció es podrà informar també sobre la possible obertura d’una actuació inspectora, la remissió a l’òrgan competent en funció de la matèria o els motius de la seua inadmissió quan concórrega algun dels supòsits que preveu l’apartat 3 d’este article. Quan s’inicie una actuació inspectora, s’informarà del resultat una vegada finalitzada esta. Per la pròpia naturalesa d’estes comunicacions, contra la seua resposta no es podrà interposar cap recurs.

No correspondrà realitzar el justificant de recepció ni la comunicació d’inadmissió quan es tracte d’informacions anònimes que hagen de qualificar-se com a manifestament repetitives, abusives o injustificades de conformitat amb el que preveu l’apartat 3.c d’este article. Amb caràcter excepcional, esta previsió també s’aplicarà a les denúncies a les quals corresponga esta qualificació.

2. S’admetran a tràmit les denúncies i les informacions anònimes que continguen una descripció suficient que permeta identificar l’òrgan competent, amb la finalitat de traslladar-les o de poder iniciar una investigació, sense perjuí del que preveu este article.

En els casos en què puguen admetre’s a tràmit, però presenten alguna falta d’informació, sempre que conste un mitjà o una adreça de comunicació o es presente a través d’un canal que ho permeta, s’efectuarà el requeriment corresponent, amb la finalitat de poder determinar la seua naturalesa i abast, per a poder actuar de la manera més eficient. El requeriment advertirà que, en cas que no s’atenga en el termini que s’indique, s’arxivarà sense més tràmit, si la informació resulta indispensable per a investigar els fets.

3. Les denúncies i les informacions anònimes seran inadmeses en els casos que s’exposen a continuació:

a) Si no es referixen a les accions o les omissions que descriu l’article 18.3 d’este decret.

b) Quan no tinguen fonament o versemblança, així com quan no tinguen contingut essencial, resulten inintel·ligibles o estiguen formulades de manera vaga o excessivament genèrica.

c) Quan siguen manifestament repetitives, o tinguen un caràcter abusiu o injustificat. S’entendrà que concorre esta causa d’inadmissió quan no es continga informació nova i significativa sobre comunicacions anteriors prèviament inadmeses o degudament investigades, presentades per la mateixa persona. Esta qualificació també serà procedent en els casos en què, a la vista del seu contingut, s’aprecie que la finalitat perseguida amb la seua presentació no és que la IGS realitze una investigació.

d) En els casos en què es referisquen a suposades irregularitats que tinguen un procediment específic propi i natural. Les denúncies i les informacions anònimes no substituïxen les reclamacions administratives de reconeixement de drets subjectius, per responsabilitat patrimonial de l’Administració, les reclamacions economicoadministratives ni els recursos administratius, contenciosos administratius o de l’orde social. No obstant això, si es deduïxen indicis d’un funcionament anormal dels servicis públics, es podran iniciar, d’ofici, les actuacions oportunes.

e) En els supòsits en què per raó de la matèria siga competència d’un altre òrgan de control. En estos casos, la IGS s’inhibirà i remetrà l’assumpte a l’òrgan competent.

4. D’altra banda, les manifestacions de disconformitat amb la prestació dels servicis, especialment sobre tardances, desatencions, o qualsevol altre tipus anàleg d’actuació deficient actuació que s’observen en el funcionament dels servicis públics, constituïxen queixes i disposen tant de regulació pròpia com d’un canal de presentació específic.

*Article 21. Efectes de les denúncies*

1. La formulació d’una denúncia no impedix ni condiciona l’exercici de totes les reclamacions, els drets o les accions de caràcter administratiu o judicial puguen correspondre a la persona que l’haja presentada i no comporta la paralització dels terminis per a interposar-la.

2. De conformitat amb l’article 62 de la LPAC, la presentació d’una denúncia no conferix, per si sola, la condició d’interessada a la persona denunciant.

*Article 22. Peticions raonades d’altres òrgans de la Generalitat*

1. Les conselleries, a través de les subsecretaries, podran formular una petició raonada d’actuació a la IGS quan detecten la concurrència de fets que puguen ser constitutius d’irregularitats o males pràctiques i no resulte possible o aconsellable realitzar una investigació interna pròpia sobre la qüestió, tenint en compte que la intervenció de la IGS ha de considerar-se subsidiària de la que correspon exercir a les subsecretaries d’acord amb les seues pròpies competències d’inspecció i control. La sol·licitud s’acompanyarà amb tots els antecedents necessaris perquè la IGS realitze una avaluació inicial d’esta.

En el cas dels ens del sector públic instrumental, la sol·licitud es formularà també a través de la subsecretaria de la conselleria de la qual depenguen.

2. Examinada la sol·licitud, en el cas que corresponga investigar, s’iniciarà una actuació per acord de l’òrgan superior o directiu competent en matèria d’inspecció general dels servicis. Tant l’inici de l’actuació com el possible arxivament es comunicaran a l’òrgan proponent.

CAPÍTOL II

*Desenrotllament d’actuacions inspectores*

*Article 23. Naturalesa de les actuacions inspectores*

1. El desenrotllament de la funció inspectora suposa l’exercici de facultats d’avaluació i control, comprovació, investigació, proposta i seguiment. Estes actuacions no comporten l’exercici de facultats instructores o resolutòries que conformen un procediment administratiu en els termes definits per la normativa bàsica vigent.

2. De conformitat amb el que disposa l’apartat anterior, l’efectivitat de les conclusions i les recomanacions que puguen arreplegar-se en els informes de resultats derivats de l’actuació inspectora queda supeditada a l’actuació de l’òrgan competent i, si és el cas, a la tramitació del corresponent procediment administratiu.

*Article 24. Comunicació d’inici d’actuacions*

1. Tal com preveu l’article 30.2 de la Llei 22/2018, l’inici de l’actuació d’investigació s’haurà de comunicar a la persona titular de la subsecretaria del departament afectat, així com a la persona responsable de l’ens del sector públic instrumental, si és el cas.

Sense perjuí de l’obligació de realitzar esta comunicació, amb anterioritat a l’inici de l’actuació, la IGS podrà dur a terme investigacions prèvies i mantindre els contactes necessaris amb els òrgans corresponents a fi d’obtindre la informació suficient per a determinar si correspon iniciar una actuació inspectora. Les investigacions prèvies hauran de practicar-se en el termini d’un mes des de la recepció per la IGS de la petició raonada, orde superior, o de la denúncia o la informació anònima, transcorregut el qual s’arxivaran les actuacions o s’iniciarà l’actuació d’investigació.

2. Amb la finalitat de garantir l’objectiu i l’eficàcia de la investigació, podrà no efectuar-se esta comunicació prèvia quan la mateixa IGS qualifique l’actuació com a urgent o reservada. Esta qualificació la realitzarà l’inspector o la inspectora general de manera motivada, i deixarà la constància corresponent.

a) Per a qualificar l’actuació com a reservada, es tindran en consideració, entre altres, els aspectes següents: el risc que es puguen produir efectes adversos per a la persona denunciant o informant anònima, especialment en els casos en què esta mateixa preste servicis en l’òrgan investigat, el fet que puguen resultar greument afectats els drets a l’honor d’altres persones relacionades amb la investigació o en aquelles situacions en què el coneixement previ de l’objecte de la investigació per part de l’òrgan investigat puga dificultar l’obtenció de documents i informacions sobre esta qüestió.

b) Per a qualificar l’actuació com a urgent, es podran considerar, a més, i sense caràcter limitatiu, les circumstàncies següents: que puga produir-se la prescripció de les possibles infraccions comeses, que puga tractar-se de situacions en les quals la possible infracció puga estar cometent-se de manera continuada en el temps o la gravetat de les conductes que podrien estar duent-se a terme.

*Article 25. Deure de col·laboració*

1. La IGS pot instar els diferents òrgans, departaments i ens perquè, en exercici del deure de col·laboració que regula l’article 10.2 de la Llei 22/2018, emeten un informe de l’assumpte d’acord amb el que preveu l’article 30.3 d’esta llei. Els informes es pronunciaran sobre tots els aspectes que es plantegen en la sol·licitud i s’hauran d’emetre en el termini de 10 dies hàbils.

2. Quan a conseqüència de la realització de qualsevol de les actuacions de la IGS siga necessari aportar arxius o documents per a la seua anàlisi, estos s’hauran de remetre o facilitar en el suport i el termini indicats en la petició. El format de la informació es correspondrà amb el sol·licitat per la IGS, que, amb caràcter general, se cenyirà al disponible en el departament inspeccionat.

3. En les visites que necessite fer la IGS per a dur a terme les actuacions d’investigació, es facilitarà l’accés a tota la informació i la documentació que es requerisca. Amb caràcter general, les visites es realitzaran amb un concert previ amb la persona que haja d’atendre-les, llevat que això puga perjudicar l’objectiu de la investigació.

D’altra banda, sempre que ho possibilite el funcionament normal dels òrgans o els ens visitats, es posaran a la seua disposició els mitjans materials i el personal necessari per al maneig o la còpia de la informació.

4. L’obstrucció o la falta de col·laboració d’altres òrgans administratius que impedisca o dificulte l’exercici de la funció inspectora es posarà de manifest davant del superior jeràrquic de l’òrgan o la persona responsable a fi que s’exigisquen les responsabilitats corresponents.

5. Així mateix, a les persones físiques o jurídiques que estiguen obligades a col·laborar amb la IGS, d’acord amb el que establixen els apartats 4 i 5 de l’article 30 de la Llei 22/2018, els resultarà aplicable el que disposa l’apartat tercer d’este article. De la mateixa manera, la IGS podrà requerir l’enviament d’informació en un termini determinat, sempre que resulte indispensable i proporcionat per al desenrotllament de la investigació.

*Article 26. Actes de comprovació*

1. En el curs de les actuacions, el personal inspector podrà estendre acta de les incidències, els fets o les manifestacions que observen i que s’estimen rellevants per a la investigació. Per la seua condició d’autoritat pública, els fets reflectits en estes actes que corresponguen a constatacions directes d’aquell es presumiran certs excepte si hi ha una prova en contra.

2. L’acta es formalitzarà en un document en el qual, com a mínim, haurà de fer-se constar: identificació del personal inspector, assumpte de referència, dades de les persones físiques o jurídiques, òrgans o ens als quals es referisquen els fets constatats, relat exacte d’estos i data.

3. L’acta serà firmada pel personal inspector actuant i, si és el cas, se sol·licitarà la firma de la persona present, a la qual s’entregarà una còpia d’esta, a fi de garantir el coneixement del seu contingut. En cas de negativa a ser firmada o rebuda, la IGS ho farà constar en l’acta.

4. Quan es tracte de constatacions que hagen de tindre caràcter confidencial o per a garantir el bon fi de la investigació, l’acta serà firmada per dos membres del personal inspector i no se sotmetrà a la firma de les persones presents.

5. L’incompliment del deure de col·laboració previst en l’article 30, apartats 4, 5 i 6 de la Llei 22/2018, es farà constar en acta amb el detall previst en l’apartat segon, especialment quan això resulte necessari per a acreditar una possible conducta d’obstrucció a la investigació.

*Article 27. Termini de finalització d’actuacions*

1. El termini màxim de sis mesos per a desenrotllar una actuació d’investigació, regulat en l’article 30.7 de la Llei 22/2018, començarà a computar-se des de la data en què s’acorde l’inici de l’actuació d’investigació. Quan resulte necessari practicar les investigacions prèvies que preveu l’article 24.1, transcorregut el termini d’un mes previst per a realitzar-les s’iniciarà el còmput del termini de sis mesos per a finalitzar l’actuació d’investigació.

2. Sense perjuí de la possibilitat d’ampliar de manera motivada el termini de finalització d’actuacions per un període màxim de fins a sis mesos addicionals, de conformitat amb el que preveu l’article 30.7 de la Llei 22/2018, seran aplicables les causes de suspensió previstes en la normativa bàsica sobre procediment administratiu.

CAPÍTOL III

*Informes de resultat*

*Article 28. Contingut dels informes de resultat*

1. Amb caràcter general i excepte en supòsits amb protocols específics o d’investigacions abreujades, el resultat de les actuacions inspectores es documentarà en informes de resultat el contingut dels quals farà referència, almenys, als antecedents de l’actuació, les entitats o els òrgans objecte d’esta i l’equip i els treballs realitzats, així com a la valoració de les al·legacions presentades, si és el cas.

2. L’informe incorporarà un apartat en què s’exposaran les conclusions i les recomanacions de millora, si són procedents. Així com el termini en el qual els departaments o els ens afectats hauran d’informar la IGS sobre l’adopció de les mesures proposades, en els termes que indica l’article 30.1 del present decret.

3. En els informes de caràcter provisional, s’indicarà el termini d’al·legacions, que no serà inferior a deu dies.

4. Quan, de conformitat amb el que preveu l’article 33.1 de la Llei 22/2018, es dicte l’informe definitiu sense informe provisional previ, es farà constar en l’informe esta circumstància i la seua motivació.

*Article 29. Tramitació dels informes de resultat*

1. Una vegada finalitzada la investigació, llevat que s’arxiven les actuacions o que concórreguen les circumstàncies que preveu l’article 33.1 de la Llei 22/2018, l’informe provisional es remetrà per a al·legacions a l’òrgan superior o directiu respecte del qual s’haja desenrotllat l’actuació i els seus equivalents quan es tracte d’ens del sector públic instrumental.

2. Els informes definitius es remetran a la persona titular de la conselleria competent i a l’òrgan directiu de l’entitat del sector públic instrumental, si és el cas. Així mateix, amb la finalitat de garantir la viabilitat de les mesures proposades, es podrà remetre a l’òrgan o la unitat administrativa objecte de l’actuació inspectora.

3. En el cas que hi puga haver més d’una conselleria o ens afectat per les recomanacions, tant l’informe provisional com el definitiu es podrà remetre a tots. Tenint en compte el contingut global de l’informe, es valorarà en cada cas la remissió d’un extracte de l’informe, en funció de les seues competències.

4. Les recomanacions de l’informe definitiu que estiguen relacionades amb qüestions que corresponguen a matèries de caràcter transversal, com ara els recursos humans o econòmics, tresoreria de la Generalitat o noves tecnologies, entre altres, es posaran en coneixement dels departaments del Consell competents en estes matèries. Així mateix, es traslladaran a l’òrgan competent en matèria de planificació i seguiment del sector públic instrumental les recomanacions que siguen de la seua competència o de rellevància en este àmbit.

*Article 30. Seguiment de les mesures recomanades*

1. Dins del termini establit en l’informe definitiu de les actuacions, els departaments o els ens afectats hauran d’informar la IGS sobre les mesures adoptades, aquelles altres que s’haja previst dur a terme i el termini orientatiu per a la seua implantació o, en un altre cas, la impossibilitat de dur-les a terme i els fets o les causes que ho impossibiliten.

Esta informació es considerarà per a dur a terme la valoració del grau de seguiment i eficàcia de les recomanacions formulades per la IGS que ha d’incloure’s en l’informe anual d’avaluació que la IGS ha de remetre al Consell o, si és el cas, podrà servir de base a les comunicacions o els informes extraordinaris que hagen de realitzar-se, tot això en compliment del que disposen els apartats 1 i 2 de l’article 9 de la Llei 22/2018.

2. De conformitat amb el que preveu l’article 34.3 de la Llei 22/2018, quan així ho establisca el pla d’actuació de la IGS, el personal inspector de servicis realitzarà una actuació específica de seguiment de l’adopció efectiva de les mesures comunicades. Si després del seguiment es considera que estes mesures són insuficients o resulten inadequades a l’efecte de corregir les deficiències advertides, s’elaborarà un informe específic sobre esta circumstància, amb referència a totes les noves recomanacions que resulte oportú efectuar. A este nou informe se li donarà la tramitació que arreplega l’article anterior.

3. En tot cas, en funció de la naturalesa i l’abast de les irregularitats o les males pràctiques detectades, l’òrgan superior o directiu competent en matèria d’inspecció general dels servicis podrà ordenar l’inici d’una actuació d’investigació de caràcter extraordinari amb la finalitat de realitzar una comprovació i una valoració directa de la situació.

*Article 31. Pla de millora*

1. En els casos que preveu l’article 34.6 de la Llei 22/2018, la IGS podrà establir l’obligació que els òrgans o els ens objecte de l’actuació aproven un pla de millora, bé en els mateixos informes de resultat o en un moment posterior, a la vista de la informació obtinguda en la fase de seguiment descrita en l’article anterior.

2. En la sol·licitud d’elaboració del pla de millora s’informarà l’òrgan o el departament competent sobre els aspectes a reflectir per a la seua adequada planificació i implantació, que comprendran com a mínim els que preveu l’article 34.7 de la Llei 22/2028.

3. La persona titular de l’òrgan o l’ens afectat serà informada del termini màxim per a aprovar el pla de millora. Una vegada aprovat, el pla es remetrà a la IGS, que, si és el cas, podrà efectuar les observacions o les propostes que considere procedents i sol·licitar les modificacions corresponents, dins del termini de quinze dies des de la seua recepció.

4. Els òrgans o els ens afectats queden obligats a informar la IGS sobre la redacció definitiva del pla, així com sobre les mesures que es vagen implantant durant la seua vigència, sense perjuí que per part d’aquella puga requerir-se un informe sobre esta qüestió, amb la finalitat de realitzar el seguiment oportú.

**TÍTOL IV**

**Sistema d’alertes**

CAPÍTOL I

*Bases de dades*

*Article 32. Integració de bases de dades internes*

1. De conformitat amb el que preveuen els articles 17.2, 17.3 i 18.2 de la Llei 22/2018, el sistema d’alertes incorporarà la informació que conste en les bases de dades internes que resulte necessària per a detectar irregularitats o males pràctiques. Esta incorporació es realitzarà mitjançant procediments d’extracció, transformació i càrrega de la informació mínima necessària, que serà integrada en la base de dades del sistema d’alertes.

2. A este efecte, l’òrgan superior o directiu competent en matèria d’inspecció general dels servicis sol·licitarà als òrgans responsables que s’habilite l’accés a les bases de dades que contenen informació la integració de la qual es considere necessària per al sistema, com l’existent en els sistemes corporatius o els departamentals de gestió d’ajudes i subvencions, contractació, pagaments per caixa fixa o sistemes alternatius similars, d’inventari patrimonial, gestió econòmica o de personal, incompatibilitats i conflictes d’interés, entre altres.

3. Quan l’accés comporte la cessió de dades de caràcter personal i la seua base de licitud es justifique per l’exercici d’una missió realitzada en interés públic regulada en la Llei 22/2018, que té com a fi previndre irregularitats i males pràctiques emparats per la normativa de protecció de dades, no resultarà necessari el consentiment de les persones interessades, de conformitat amb el que disposa l’article 6 del Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, tenint en compte la licitud del seu tractament.

*Article 33. Manteniment i adaptació de les bases de dades internes*

1. En compliment del que preveuen els articles 18.3 i 24.2 de la Llei 22/2018, els diferents òrgans de gestió de l’Administració de la Generalitat i el seu sector públic instrumental hauran d’adoptar les mesures oportunes perquè les bases de dades que s’integren en el sistema d’alertes estiguen actualitzades.

2. Per a facilitar el compliment del que disposa el paràgraf anterior, l’òrgan directiu o superior del qual depenga la IGS informarà els corresponents responsables funcionals i tècnics sobre les bases de dades que s’integren en el sistema en cada moment, així com sobre les incidències que puguen detectar-se.

3. Qualsevol modificació proposada pels òrgans de gestió sobre l’estructura de les bases de dades que s’hagen incorporat al sistema d’alertes, que puga afectar el contingut a explotar o la seua compatibilitat des del punt de vista informàtic, caldrà posar-la en coneixement de la IGS amb caràcter previ a la seua implantació.

Quan de les comunicacions realitzades es constate que es projecten modificacions o actualitzacions en les bases de dades que puguen afectar el funcionament del sistema d’alertes, esta circumstància es posarà en coneixement de l’òrgan proponent de la modificació, perquè informe sobre la possibilitat de coordinar la implantació de les actualitzacions proposades amb l’adaptació corresponent del sistema d’alertes.

4. D’acord amb el que preveu l’article 18.5 de la Llei 22/2018, quan es detecte la necessitat de crear, actualitzar o modificar bases de dades de la Generalitat Valenciana o del seu sector públic instrumental, la IGS ho posarà en coneixement de l’òrgan responsable directe, així com de la unitat competent en matèria de tecnologies de la informació i la comunicació, amb la finalitat de realitzar una avaluació conjunta sobre la viabilitat pràctica de la proposta, tant des del punt de vista tècnic com procedimental.

*Article 34. Bases de dades externes*

1. En els casos en què per al compliment dels seus fins siga necessari integrar en el sistema d’alertes informació procedent de bases de dades externes, la titularitat de les quals corresponga a altres organismes o entitats, esta incorporació es realitzarà a través dels instruments de col·laboració oportuns, d’acord amb el que disposa l’article 19.1 de la Llei 22/2018, o via contractual, en cas de bases de dades comercials de titularitat privada.

Quan es tracte de dades que siguen objecte de cessió a qualsevol departament de la Generalitat o ens del seu sector públic instrumental, es proposarà a l’òrgan competent que es realitzen els tràmits oportuns perquè, en l’instrument jurídic a través del qual es materialitze esta cessió, es preveja esta integració.

2. Amb caràcter previ a esta petició de dades, es podrà sol·licitar un informe sobre la seua viabilitat a la Delegació de Protecció de Dades de la Generalitat.

*Article 35. Auditoria del sistema d’alertes*

1. De conformitat amb el que preveu l’article 17.1 de la Llei 22/2018, el sistema d’alertes serà objecte d’una revisió cada 2 anys, en els termes i amb l’abast que disposa el Reial decret 311/2022, de 3 de maig, pel qual es regula l’Esquema Nacional de Seguretat, per als sistemes de categoria bàsica, consistent en la realització d’una autoavaluació, pel mateix personal que administra el sistema d’informació, el resultat de la qual analitzarà el responsable de la seguretat competent, que elevarà les conclusions al responsable del sistema perquè adopte les mesures correctores adequades. En l’informe resultat de l’autoavaluació es verificaran, almenys, els aspectes següents:

– Mecanismes de control d’accés a les persones autoritzades.

–  Registre d’accessos.

– Traçabilitat de l’accés a dades.

– Verificació d’informació obtinguda (correcció dels algorismes).

– Adequació de la infraestructura tecnològica.

– Revisió de processos d’extracció, transformació i càrrega.

– Revisió de comunicacions d’accés a dades als corresponents responsables funcionals.

2. El sistema d’alertes haurà de sotmetre’s a una avaluació d’impacte relativa a la protecció de dades, quan es facen canvis substancials en el sistema que puguen comportar un alt risc per als drets i les llibertats de les persones físiques, així com quan concórreguen la resta dels supòsits o les circumstàncies previstos en la normativa de protecció de dades o determinades per l’autoritat de control competent que exigisquen la realització de les avaluacions citades.

CAPÍTOL II

*Avaluació de riscos*

*Article 36. Mapa de riscos*

1. La Comissió Tècnica de coordinació prevista en l’article 12.4 de la Llei 22/2018 farà el treball tècnic d’actualització dels mapes de riscos aprovats pel Consell. L’actualització es realitzarà a petició de la Comissió Interdepartamental per a la Prevenció d’Irregularitats i Males Pràctiques (CIPIMAP) quan considere la seua necessitat en atenció a la valoració dels factors que preveu l’article 22.2 de la Llei 22/2018 o de la possibilitat d’incorporar nous factors d’exposició al risc.

2. Una vegada elaborada l’actualització, la Comissió Tècnica elevarà la proposta corresponent a la CIPIMAP i l’aprovarà el Consell.

*Article 37. Plans individuals d’autoavaluació del risc d’irregularitats*

1. Les conselleries o els ens que, en aplicació del que preveu l’article 12.3.b de la Llei 22/2018, hagen d’aprovar plans individuals d’autoavaluació del risc d’irregularitats, una vegada realitzades les autoavaluacions, hauran de remetre a la CIPIMAP els plans amb les mesures preventives previstes, a l’efecte de recaptar el seu informe previ de conformitat amb l’article 23.2 de la Llei 22/2018. La remissió es realitzarà a través de la IGS per les seues funcions de Secretaria de la CIPIMAP.

2. Els plans s’elaboraran d’acord amb les orientacions i les directrius que puguen dictar-se per acord de la comissió interdepartamental i resultaran de compliment obligat per als òrgans i les entitats que hagen d’aprovar-los.

3. La IGS podrà sol·licitar informació sobre la implantació efectiva de les mesures preventives aprovades. En els casos en què es comprove que hi ha una aplicació deficient de les mesures previstes, esta circumstància es posarà en coneixement de la Comissió Interdepartamental.

**TÍTOL V**

**Procediment sancionador**

CAPÍTOL I

*Infraccions i sancions*

*Article 38. Graduació de les sancions*

1. La graduació de les sancions es realitzarà d’acord amb el que preveu l’article 29 de la Llei 40/2015, d’1 d’octubre, de règim jurídic del sector públic.

2. En atenció a la matèria, es tindran en compte també els següents criteris de graduació:

a) La transcendència de la infracció.

b) Els possibles beneficis obtinguts.

c) El grau de difusió de la informació indegudament revelada, si és el cas.

d) El grau d’omissió del deure de col·laboració, si és el cas.

3. Sense perjuí de l’aplicació dels criteris previstos en l’apartat anterior, per a graduar la sanció es podran valorar com a atenuants les circumstàncies següents:

a) El cessament en la comissió de la infracció a requeriment de l’òrgan competent.

b) L’esmena total o parcial de les conseqüències que hagen resultat de la conducta que va donar lloc a la iniciació del procediment, sempre que resulte acreditat per qualsevol dels mitjans vàlids en dret, amb anterioritat a recaure la resolució de l’expedient sancionador.

CAPÍTOL II

*Tramitació del procediment*

*Article 39. Òrgans competents*

Les competències per a incoar, instruir i resoldre els procediments sancionadors derivats per les infraccions que preveu el títol III de la Llei 22/2018, seran exercides pels òrgans determinats per l’article 39 d’esta. Quan la competència per a resoldre recaiga en la persona titular del departament competent en matèria d’inspecció general dels servicis o en el Consell, la instrucció del procediment correspondrà a la unitat administrativa que tinga les competències en matèria d’inspecció general dels servicis.

*Article 40. Resolució del procediment*

1. La duració màxima del procediment serà de sis mesos.

2. En el cas que s’aprecie que la conducta puga ser constitutiva de delicte, es traslladarà l’expedient al Ministeri Fiscal i es procedirà de la manera següent:

a) En cas que no s’haja incoat el procediment sancionador, no s’efectuarà la seua incoació o l’arxivament dels antecedents, segons el cas, fins que hi haja un pronunciament ferm sobre la qüestió.

b) Quan el procediment ja s’haja incoat i hi haja identitat de fets, se suspendrà la tramitació fins que hi haja un pronunciament ferm sobre la qüestió. Esta circumstància es farà constar en l’expedient i es notificarà a la persona interessada d’acord amb la norma bàsica aplicable.

3. Les mateixes conseqüències es produiran quan es tinga coneixement que s’està desenrotllant un procés penal sobre estos fets quan concórrega identitat de subjecte, fet i fonament.

4. Tot això s’entendrà sense perjuí de la possibilitat d’iniciar el procediment sancionador o, si és el cas, de reprendre la seua tramitació o de l’execució de la sanció administrativa suspesa prèviament, quan no s’haja apreciat l’existència de delicte, d’acord amb els fets que els tribunals hagen considerat provats.

5. La sentència condemnatòria de l’autoritat judicial impedirà la imposició de sanció administrativa quan concórrega identitat de subjecte, fet i fonament.

DISPOSICIONS ADDICIONALS

*Primera. Protecció de les persones alertadores*

A l’efecte del que preveu l’article 32 de la Llei 22/2018, es consideren persones alertadores totes les que de manera anònima posen en coneixement de la IGS, per qualsevol mitjà, fets que puguen ser constitutius d’irregularitats o males pràctiques.

En l’articulat d’este decret es fa referència a les persones alertadores com a persones informants anònimes, i tenen esta consideració tant les que no s’identifiquen com les que, tot i que proporcionen dades identificatives, no acrediten la seua identitat de manera autenticada.

*Segona. Protecció de dades de caràcter personal*

1. El tractament de dades personals que es realitze en compliment d’esta norma s’ajustarà al que dispose el règim jurídic europeu i estatal en matèria de protecció de dades de caràcter personal.

2. Les dades personals que les persones proporcionen a l’Administració en l’exercici dels drets garantits en esta norma s’utilitzaran per a les finalitats previstes i amb els límits previstos.

3. En l’exercici de la funció inspectora, quan les dades no s’hagen obtingut de la persona interessada, de conformitat amb l’apartat 5 de l’article 14 del Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, no serà obligatori complir les obligacions del deure d’informar que regula l’article esmentat, en la mesura que esta informació puga impossibilitar o obstaculitzar greument el compliment dels objectius d’esta funció.

4. La persona titular de la subsecretaria de la conselleria competent en matèria d’inspecció general de servicis garantirà l’aplicació dels principis de protecció de dades que regula l’article 5 del Reglament (UE) 2016/679 citat en els tractaments de les dades de caràcter personal duts a terme en compliment de la Llei 22/2018; especialment haurà d’adoptar mesures destinades a minimitzar dades i limitar la finalitat, així com concretar els terminis de conservació, tot això sense perjuí de les responsabilitats i les competències que corresponen a altres departaments en matèria de seguretat de la informació i protecció de dades personals, d’acord amb la normativa autonòmica vigent.

5. Les comunicacions de dades que es realitzen a conseqüència de la col·laboració entre administracions es realitzaran amb fonament en una obligació legal o en compliment d’una missió realitzada en interés públic o en l’exercici de poders públics i de conformitat amb la Llei 22/2018, de 6 de novembre, de la Generalitat, d’Inspecció General de Serveis i del sistema d’alertes per a la prevenció de males pràctiques en l’Administració de la Generalitat i el seu sector públic instrumental.

En els casos en què puguen realitzar-se cessions de dades per a fins diferents dels que preveu la citada Llei 22/2018, caldrà comptar amb el consentiment de les persones interessades o complir les previsions que establix l’article 6.4 del Reglament general de protecció de dades.

*Tercera. Denúncies subjectes a règim especial*

La presentació i la tramitació de denúncies que estiguen subjectes a protocols o normes específiques, com les que tenen l’origen en possibles casos d’assetjament laboral, es realitzarà d’acord amb el que preveja el seu marc regulador. En conseqüència, s’aplicaran les especialitats que corresponga respecte de la regulació de caràcter general que conté este reglament.

*Quarta. Denúncies i informacions acollides al Sistema Intern d’Informació de l’Administració de la Generalitat (SII-GVA)*

La gestió i el tractament de les denúncies i les informacions anònimes que es presenten a l’empara del Sistema Intern d’Informació de l’Administració de la Generalitat (SII-GVA), aprovat per l’Acord del Consell de 12 de maig de 2023 (DOGV núm. 9599, de 19 de maig), i que queden dins del seu àmbit material i personal d’actuació, s’ajustarà al que preveu la Llei 2/2023, de 20 de febrer, reguladora de la protecció de les persones que informen sobre infraccions normatives i de lluita contra la corrupció, amb ple respecte a les especialitats procedimentals i a les garanties que comporta en relació amb la protecció de les persones informants i de les persones afectades.

DISPOSICIÓ TRANSITÒRIA

*Única. Vigència de normes reglamentàries*

En tot el no preveja este decret i fins a l’aprovació de noves ordes que puguen derogar-les, amb caràcter transitori, resulten aplicables les següents normes reglamentàries:

a) Orde 11/2015, de 28 de maig, de la Conselleria d’Hisenda i Administració Pública, en matèria de coordinació dels òrgans i les unitats sectorials de control intern i inspecció.

b) Orde 2/2017, de 31 de maig, de la Conselleria de Transparència, Responsabilitat Social, Participació i Cooperació, per la qual es regulen les condicions de la designació de personal inspector amb caràcter extraordinari adscrit a la Inspecció General de Serveis.

DISPOSICIÓ DEROGATÒRIA

*Única. Derogació normativa*

1. Queden derogats expressament el Decret 68/2014, pel qual es regula l’exercici de la competència i les funcions d’inspecció general de servicis de l’Administració de la Generalitat, i l’Orde 7/2015, de 28 d’abril, de la Conselleria d’Hisenda i Administració Pública, per la qual s’aprova la credencial d’identificació del personal inspector de la Inspecció de Serveis de l’Administració de la Generalitat, i també queden sense efectes el Protocol pel qual s’establixen criteris relatius en la iniciació i la tramitació de processos d’investigació duts a terme per la Inspecció General de Serveis, publicat per la Resolució de 12 de novembre de 2015, del conseller de Transparència, Responsabilitat Social, Participació i Cooperació.

2. Queden derogades totes les disposicions de rang igual o inferior que s’oposen al que disposa este decret.

DISPOSICIONS FINALS

*Primera. Desplegament reglamentari*

S’autoritza la persona titular de la conselleria competent en matèria d’inspecció general de servicis per a dictar les disposicions necessàries en desplegament d’este decret.

*Segona. Incidència pressupostària*

L’execució i el desplegament d’este decret no podran tindre cap incidència en la dotació dels capítols de gasto de la Generalitat i, en tot cas, s’haurà d’atendre amb els mitjans personals i materials pressupostats.

*Tercera. Entrada en vigor*

Este decret entrarà en vigor l’endemà de la publicació en el *Diari Oficial de la Generalitat Valenciana*.

  

València, 1 d'octubre de 2024

Carlos Mazón Guixot

President de la Generalitat

Ruth María Merino Peña

Consellera d'Hisenda, Economia i Administració Pública


Còpia Permalink ELI